b'\n_START_ARTICLE_\nSagas (krakmolas)\n_START_PARAGRAPH_\nSagas\xc2\xa0\xe2\x80\x93 i\xc5\xa1 tikrojo sago (lot. Metroxylon sagu) palmi\xc5\xb3 stieb\xc5\xb3 gaunamas krakmolas. Jis pla\xc4\x8diai naudojamas maistui Naujojoje Gvin\xc4\x97joje, Moluk\xc5\xb3 salose, re\xc4\x8diau\xc2\xa0\xe2\x80\x93 Malaizijoje, Indonezijoje, Piet\xc5\xb3 Azijoje._NEWLINE_Siekiant gauti sag\xc4\x85, palm\xc4\x97 nukertama, jos kamiene susikaupus did\xc5\xbeiausiam krakmolo kiekiui\xc2\xa0\xe2\x80\x93 \xc5\xbeyd\xc4\x97jimo metu, dar neprad\xc4\x97jus formuotis vaisiams. Kamienas supjaustomas \xc4\xaf metro ilgio baslius, jie perskeliami i\xc5\xa1ilgai ir i\xc5\xa1imama krakmolinga \xc5\xa1erdis. I\xc5\xa1 vieno med\xc5\xbeio jos gaunama 270\xe2\x80\x93350\xc2\xa0kg. Tada \xc5\xa1erdis u\xc5\xbepilama vandeniu ir trinama, kad suirt\xc5\xb3 audiniai ir i\xc5\xa1siplaut\xc5\xb3 krakmolas. Tai daroma kelis kartus, vis i\xc5\xa1 naujo pakei\xc4\x8diant vanden\xc4\xaf. Galiausiai gautas krakmolingas skystis paliekamas nusistov\xc4\x97ti, vir\xc5\xa1utinis vanduo nupilamas, o likusi krakmolo ko\xc5\xa1\xc4\x97 i\xc5\xa1d\xc5\xbeiovinama saul\xc4\x97je. Sagas taip pat gaminamas ir pramoniniu b\xc5\xabdu, \xc4\xaf prekyb\xc4\x85 da\xc5\xbenai patiekiamas ma\xc5\xbe\xc5\xb3 apvali\xc5\xb3 kruopeli\xc5\xb3 pavidalu._NEWLINE_Naujojoje Gvin\xc4\x97joje ir aplinkin\xc4\x97se salose sagas naudojamas kaip pagrindin\xc4\x97 valgi\xc5\xb3 dalis, i\xc5\xa1 jo verdama ko\xc5\xa1\xc4\x97, kepami blynai, gaminami saldumynai ir kita. Regione populiarus fermentuoto sago valgis ega. Kitose \xc5\xa1alyse i\xc5\xa1 sago da\xc5\xbeniausiai gaminami \xc4\xafvair\xc5\xabs desertai._NEWLINE_Kadangi sagas yra beveik grynas krakmolas, j\xc4\xaf sudaro daugiausiai angliavandeniai, ta\xc4\x8diau turi ir kalcio, magnio, kalio.'